Nov 02,2019
రెట్టింపైన డాక్టర్‌ రెడ్డీస్‌ లాభాలు!
నవతెలంగాణ, వాణిజ్య విభాగం:హైదరాబాద్‌ కేంద్రంగా పని చేస్తున్న డాక్టర్‌ రెడ్డీస్‌ సంస్థ సెప్టెంబరుతో ముగిసిన త్రైమాసికంలో మెరుగైన ఆర్థిక ఫలితాలను ప్రకటించింది. జులై-సెప్టెంబరు మధ్య కాలంలో సంస్థ లాభాలు దాదాపు రెట్టింపు అయ్యాయి. ప్రస్తుత ఆర్ధిక సంవత్సరం సెప్టెంబర్‌ 30తో ముగిసిన త్రైమాసికంలో ఈ ఔషధ కంపెనీ రూ.1,092.5 కోట్ల లాభాలను నమోదు చేసింది. గతేడాది త్రైమాసికంలో సంస్థ లాభం రూ.503.80 కోట్లుగా నిలిచింది. ఇదే సమయంలో సంస్థ ఆదాయం 26.41 శాతం మేర పెరిగి రూ.4,800.9 కోట్లకు చేరుకుందని డాక్టర్‌ రెడ్డీస్‌ సహ చైర్మన్‌, ఎండీ జీవి ప్రసాద్‌ తెలిపారు. గడిచిన త్రైమాసికంలో అన్ని విభాగాల వ్యాపారాల్లో మెరుగైన ప్రగతిని కనబర్చామన్నారు. తాము పాటించిన నాణ్యత, సామర్థ్యం, ఎత్తుగడలు ప్రగతికి కారణంగా ఉన్నాయన్నారు. గ్లోబల్‌ జనరిక్‌ సెగ్మెంట్‌ రెవెన్యూ 7 శాతం పెరిగి రూ.3,280 కోట్లుగా నమోదయ్యింది. శుక్రవారం మార్కెట్లు ముగిసిన తర్వాత ఈ కంపెనీ ఆర్ధిక ఫలితాలను ప్రకటించింది. బీఎస్‌ఈలో ఈ కంపెనీ షేర్‌ 1.02 శాతం తగ్గి రూ.2,754.55 వద్ద ముగియటం విశేషం.
మీ స్నేహితులకు రికమెండ్ చెయ్యండి